Απόφαση της Επιτροπής

της 20ής Μαρτίου 2002

για την τροποποίηση και διόρθωση της απόφασης 2002/79/ΕΚ για την επιβολή ειδικών όρων στις εισαγωγές αραχίδας και ορισμένων προϊόντων που παράγονται από αραχίδες κινεζικής καταγωγής ή προέλευσης και της απόφασης 2002/80/ΕΚ, για την επιβολή ειδικών όρων στις εισαγωγές σύκων, φουντουκιών και φιστικιών και ορισμένων προϊόντων που παράγονται από αυτά, τουρκικής καταγωγής ή προέλευσης

[κοινοποιηθείσα υπό τον αριθμό Ε(2002) 1187]

(Κείμενο που παρουσιάζει ενδιαφέρον για τον ΕΟΧ)

(2002/233/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 93/43/ΕΟΚ του Συμβουλίου, της 14ης Ιουνίου 1993, για την υγιεινή των τροφίμων(1), και ιδίως το άρθρο της 10 παράγραφος 1,

Μετά από διαβουλεύσεις με τα κράτη μέλη,

Εκτιμώντας τα ακόλουθα:

(1) Η απόφαση 2002/79/EΚ της Επιτροπής(2) επιβάλλει ειδικούς όρους στις εισαγωγές αραχίδας και ορισμένων προϊόντων που παράγονται από αραχίδες κινεζικής καταγωγής ή προέλευσης. Η απόφαση 2002/80/ΕΚ της Επιτροπής(3) επιβάλλει ειδικούς όρους στις εισαγωγές σύκων, φουντουκιών και φιστικιών και ορισμένων προϊόντων που παράγονται από αυτά, τουρκικής καταγωγής ή προέλευσης.

(2) Προκειμένου να μειωθούν στο ελάχιστο οι αρνητικές συνέπειες για το εμπόριο, πρέπει να οριστούν διατάξεις όσον αφορά τα φορτία που αποχώρησαν από την Κίνα και την Τουρκία πριν από τις 11 Μαρτίου 2002, υπό τον όρο ότι ο εισαγωγέας μπορεί να αποδείξει βάσει δειγματοληψίας και ανάλυσης, σύμφωνα με την οδηγία 98/53/ΕΚ της Επιτροπής, της 16ης Ιουλίου 1998, για την καθιέρωση τρόπων δειγματοληψίας και μεθόδων ανάλυσης για τον επίσημο έλεγχο των μέγιστων περιεκτικοτήτων για ορισμένες προσμείξεις στα τρόφιμα(4), ότι τα φορτία αυτά ανταποκρίνονται στις διατάξεις της κοινοτικής νομοθεσίας όσον αφορά την αφλατοξίνη Β1 και την ολική αφλατοξίνη.

(3) Είναι αναγκαίο να προστεθούν τα σημεία εισόδου για το Βέλγιο, την Ισπανία, τη Γαλλία, την Ιταλία, τις Κάτω Χώρες, την Πορτογαλία, τη Φινλανδία, την Αυστρία και τη Σουηδία από τα οποία ενδέχεται να εισάγονται τα προϊόντα στα οποία αναφέρονται οι αποφάσεις 2002/79/ΕΚ και 2002/80/ΕΚ. Για λόγους σαφήνειας το παράρτημα II των αποφάσεων 2002/79/ΕΚ και 2002/80/ΕΚ πρέπει να αντικατασταθεί.

(4) Συνεπώς οι αποφάσεις 2002/79/ΕΚ και 2002/80/ΕΚ πρέπει να τροποποιηθούν ανάλογα.

(5) Ταυτόχρονα ορισμένα λάθη γλωσσικού χαρακτήρα μπορούν να διορθωθούν στις εκδόσεις στα γερμανικά και στα ολλανδικά της απόφασης 2002/79/ΕΚ και στις εκδόσεις στα γαλλικά, γερμανικά και ολλανδικά της απόφασης 2002/80/ΕΚ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 2002/79/ΕΚ τροποποιείται ως ακολούθως:

1. Προστίθεται το ακόλουθο άρθρο 1α: "Άρθρο 1α

Κατά παρέκκλιση του άρθρου 1 παράγραφος 1, τα κράτη μέλη επιτρέπουν τις εισαγωγές φορτίων που δεν συνοδεύονται από τα αποτελέσματα επίσημης δειγματοληψίας και ανάλυσης ή από υγειονομικά πιστοποιητικά, τα οποία αποχώρησαν από την Κίνα πριν από τις 11 Μαρτίου 2002, εάν ο εισαγωγέας μπορεί να αποδείξει βάσει δειγματοληψίας και ανάλυσης, σύμφωνα με τις διατάξεις της οδηγίας 98/53/ΕΚ της Επιτροπής(5), ότι τα φορτία αυτά ανταποκρίνονται στις διατάξεις του κανονισμού (ΕΚ) αριθ. 194/97 της Επιτροπής όσον αφορά τις μέγιστες τιμές ανοχής για την αφλατοξίνη Β1 και την ολική αφλατοξίνη."

2. Το παράρτημα II αντικαθίσταται από το κείμενο που περιέχει το παράρτημα Ι της παρούσας απόφασης.

Άρθρο 2

Η απόφαση 2002/79/ΕΚ διορθώνεται ως ακολούθως:

1. Στο άρθρο 1 παράγραφος 5 πρώτη πρόταση:

(αφορά μόνον την έκδοση στα γερμανικά).

2. Στο άρθρο 2 δεύτερη πρόταση:

(αφορά μόνον την έκδοση στα ολλανδικά).

Άρθρο 3

Η απόφαση 2002/80/ΕΚ τροποποιείται ως ακολούθως:

1. Προστίθεται το ακόλουθο άρθρο 1α: "Άρθρο 1α

Κατά παρέκκλιση του άρθρου 1 παράγραφος 1, τα κράτη μέλη επιτρέπουν τις εισαγωγές φορτίων που δεν συνοδεύονται από τα αποτελέσματα επίσημης δειγματοληψίας και ανάλυσης ή από υγειονομικά πιστοποιητικά, τα οποία αποχώρησαν από την Κίνα πριν από τις 11 Μαρτίου 2002, εάν ο εισαγωγέας μπορεί να αποδείξει βάσει δειγματοληψίας και ανάλυσης, σύμφωνα με τις διατάξεις της οδηγίας 98/53/ΕΚ της Επιτροπής(6), ότι τα φορτία αυτά ανταποκρίνονται στις διατάξεις του κανονισμού (ΕΚ) 194/97 της Επιτροπής όσον αφορά τις μέγιστες τιμές ανοχής για την αφλατοξίνη Β1 και την ολική αφλατοξίνη."

2. Το παράρτημα II αντικαθίσταται από το κείμενο που περιέχει το παράρτημα II της παρούσας απόφασης.

Άρθρο 4

Η απόφαση 2002/80/ΕΚ διορθώνεται ως ακολούθως:

1. Η αιτιολογική σκέψη 8 αντικαθίσταται ως εξής:

(αφορά μόνον την έκδοση στα γερμανικά).

2. Στο άρθρο 1 παράγραφος 1 τέταρτη περίπτωση:

(αφορά μόνον την έκδοση στα ολλανδικά).

3. Το άρθρο 1 παράγραφος 5 διατυπώνεται ως εξής:

(αφορά μόνον την έκδοση στα γαλλικά και στα ολλανδικά).

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 20 Μαρτίου 2002.

Για την Επιτροπή

David Byrne

Μέλος της Επιτροπής

(1) ΕΕ L 175 της 19.7.1993, σ. 1.

(2) ΕΕ L 34 της 5.2.2002, σ. 21.

(3) ΕΕ L 34 της 5.2.2002, σ. 26.

(4) ΕΕ L 201 της 17.7.1998, σ. 93.

(5) ΕΕ L 201 της 17.7.1998, σ. 93.

(6) ΕΕ L 201 της 17.7.1998, σ. 93.

ΠΑΡΑΡΤΗΜΑ I

"ΠΑΡΑΡΤΗΜΑ II

Κατάλογος των σημείων εισόδου από τα οποία ενδέχεται να εισάγονται στην Κοινότητα αραχίδες ή ορισμένα προϊόντα που παράγονται από αραχίδες κινέζικης καταγωγής ή προέλευσης

>ΘΕΣΗ ΠΙΝΑΚΑ>"

ΠΑΡΑΡΤΗΜΑ II

"ΠΑΡΑΡΤΗΜΑ II

Κατάλογος των σημείων εισόδου από τα οποία ενδέχεται να εισάγονται στην Κοινότητα σύκα, φουντούκια και φιστίκια και ορισμένα προϊόντα που παράγονται από αυτά τουρκικής καταγωγής ή προέλευσης

>ΘΕΣΗ ΠΙΝΑΚΑ>"